REGOLAMENT TAL-KUMMISSJONI (KE) Nru 333/2007
tat-28 ta' Marzu 2007
li jistabbilixxi l-metodi ta' teħid ta' kampjuni u analiżi għall-kontroll uffiċjali ta' livelli ta' ċomb, kadmju, merkurju, landa inorganika, 3-MCPD u benzo(a)pyrene fl-oġġetti ta' l-ikel
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkonsidrat it-Trattat li jistabilixxi l-Komunità Ewropea,
Wara li kkunsidrat ir-Regolament (KE) Nru 882/2004 tal-Parlament Ewropew u tal-Kunsill tad-29 ta’ April 2004 dwar il-kontrolli uffiċjali mwettqa biex tiġi żgurata l-verifika tal-konformità mal-liġi ta’ l-għalf u l-ikel, is-saħħa ta’ l-annimali u r-regoli tal-benessri ta’ l-annimali (1), u b’mod partikolari l-Artikolu 11(4) tiegħu,
Billi:
(1)
Ir-Regolament tal-Kunsill (KEE) Nru 315/93 tat-8 ta' Frar 1993 li jistabbilixxi l-proċeduri Komunitarji għall-kontaminanti fl-ikel (2) jipprovdi li l-livelli massimi għandhom jiġu stabbiliti għal ċerti kontaminanti fl-ikel sabiex titħares is-saħħa pubblika.
(2)
Ir-Regolament tal-Kummissjoni (KE) Nru 1881/2006 tad-19 ta' Diċembru 2006 li jistipula l-livelli massimi għal ċerti kontaminanti fl-oġġetti ta' l-ikel (3) jistabbilixxi l-livelli massimi għaċ-ċomb, kadmju, merkurju, landa inorganika, 3-MCPD u benzo(a)pyrene f'ċerti oġġetti ta' l-ikel.
(3)
Ir-Regolament (KE) Nru 882/2004 jistipula prinċipji ġenerali għall-kontroll uffiċjali ta' l-oġġetti ta' l-ikel. Madankollu f'ċerti każijiet aktar dispożizzjonijiet speċifiċi huma meħtieġa biex ikun żgurat li l-kontrolli uffiċjali jiwettqu b'mod armonizzat fil-Komunità.
(4)
Il-metodi ta' teħid ta' kampjuni u analiżi li għandhom jintużaw għall-kontroll uffiċjali ta' livelli ta' ċomb, kadmju, merkurju, landa inorganika, 3-MCPD u benzo(a)pyrene f'ċerti oġġetti ta' l-ikel huma stabbiliti fid-Direttiva tal-Kummissjoni 2001/22/KE tat-8 ta' Marzu 2001 li tistipula l-metodi ta' teħid ta' kampjuni u l-metodi ta' analiżi għall-kontroll uffiċjali tal-livelli ta' ċomb, kadmju, merkurju, u 3-MCPD fl-oġġetti ta' l-ikel (4), fid-Direttiva tal-Kummissjoni 2004/16/KE tat-12 ta' Frar 2004 li tistabbilixxi l-metodi ta' teħid ta' kampjuni u l-metodi ta' analiżi għall-kontroll uffiċjali tal-livelli ta' landa fl-ikel tal-bottijiet (5) u d-Direttiva tal-Kummissjoni 2005/10/KE ta' l-4 ta' Frar 2005 li jistabbilixxi l-metodi ta' teħid ta' kampjuni u l-metodi ta' analiżi għall-kontroll uffiċjali tal-livelli ta' benzo(a)pyrene f'oġġetti ta' l-ikel (6), rispettivament.
(5)
Bosta dispożizzjonijiet dwar it-teħid ta' kampjuni u analiżi għall-kontrolli uffiċjali tal-livelli ta' ċomb, kadmju, merkurju, landa inorganika, 3-MCPD u benzo(a)pyrene f'oġġetti ta' l-ikel huma simili. Għalhekk, fl-interess taċ-ċarezza tal-leġiżlazzjoni, huwa xieraq li dawn id-dispożizzjonijiet jingħ aqdu f'att leġiżlattiv wieħed.
(6)
Id-Direttivi 2001/22/KE, 2004/16/KE u 2005/10/KE għandhom għalhekk jiġu revokati u mibdula b'Regolament ġdid.
(7)
Il-miżuri previsti f’dan ir-Regolament huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DAN IR-REGOLAMENT:
Artikolu 1
1. It-teħid ta' kampjuni u l-analiżi għall-kontroll uffiċjali tal-livelli ta' ċomb, kadmju, merkurju, landa inorganika, 3-MCPD u benzo(a)pyrene elenkati fit-taqsima 3,4 u 6 ta' l-Anness tar-Regolament (KE) Nru 1881/2006 tad-19 ta' Diċembru 2006 għandhom jitwettqu f'konformità ma' l-Anness ta' dan ir-Regolament.
2. Il-Paragrafu 1 għandu japplika mingħajr pre ġudizzju għad-dispożizzjonjiet tar-Regolament (KE) Nru 882/2004.
Artikolu 2
Id-Direttivi 2001/22/KE, 2004/16/KE u 2005/10/KE huma revokati.
Ir-referenzi għad-Direttivi revokati għandhom jiġu interpretati bħala referenzi għal dan ir-Regolament.
Artikolu 3
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Għandu japplika mill-1 ta' Ġunju 2007.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 28 ta' Marzu 2007.